Papersnake/gushiwen huggingface dataset:
熙宁以后享斋五首
真宗（宋代）

在宋五世，天子嗣昌。
躬发英断，若乾之刚。
声容沄沄，被于八荒。
垂千万年，永烈有光。
西轩为邱季贞题
纪映钟（明代）

楚州秋色在城西，千树梧桐晚雉齐。乱后自余明月好，霜前仍有子规啼。

连山送客悲芳草，向晦斋心对碧溪。十笏一轩书万帙，苍云深隐凤雏栖。
如梦令 其九
贺铸（宋代）

梦想山阴游冶。深径碧桃花谢。曲水稳流觞，暖絮芳兰堪藉。萧洒。萧洒。月棹烟蓑东下。
刘伶墓
林景熙（宋代）

碧落当年堕酒星，醉中万事一浮萍。
亦知人世无穷事，一醉松根不肯醒。
自赞
彭日隆（元代）

五五二十五，只管从头数。到底一也无，松梢月当午。
同饯阳将军兼源州都督御史中丞
苏颋（唐代）

右地接龟沙，中朝任虎牙。然明方改俗，去病不为家。

将礼登坛盛，军容出塞华。朔风摇汉鼓，边马思胡笳。

旗合无邀正，冠危有触邪。当看劳还日，及此御沟花。
金刚随机无尽颂 其一 离色离相分第二十
释印肃（宋代）

色相因缘离，须明真智慧。古镜复重磨，照天更照地。
和前三篇
苏颂（宋代）

孟郊篇什况咸池，夫子文章我所知。
岂特曹刘同品目，固将苏李是宗师。
语如转弹逢真赏，喻到鏖兵诧国棋。
所集若携归阙下，诸公应序盛山诗。
世贤双生一子夭死慰之以诗 其一
李东阳（明代）

城东瓜熟子离离，长向西园记送时。正爱春风联蒂好，坐愁寒雨一枝垂。

人生得意难为乐，造物何心亦妒奇。从此柯条终远大，为君重诵古绵诗。
和石希孟
郑刚中（宋代）

暌阔星霜又欲周，诗书深恐废前修。
相承韡韡常怡悦，有骂申申正噢咻。
一暴而进非所喜，半涂之画最堪羞。
茅檐紫竹窗前榻，我尚殷勤为尔留。
客中小年四首 其一
林光（明代）

岁月不肯住，看看又小年。诗穷残腊后，杯引大江前。

乐事思南土，閒情寄短篇。夜来风势恶，惊徙五更船。
朱子云园中观一
陆游（宋代）

我鬓忽已白，君颜非复朱。
一前一杯酒，不乐复何如？暮看枝上一，已觉不如早，富贵当及时，吾辈奈何老！我歌君起舞，竟日为君留。
安知一无情，不解替人愁。
长安二三月，一满上林中。
祝君早得意，归辔听璁珑。
作尉鄠郊送进士潘为下第南归
郑谷（唐代）

归去宜春春水深，麦秋梅雨过湘阴。乡园几度经狂寇，

桑柘谁家有旧林。结绶位卑甘晚达，登龙心在且高吟。

灞陵桥上杨花里，酒满芳樽泪满襟。
书大钵山房诗卷后 其一
塞尔赫（清代）

青女擎霜细作花，一声鹤唳散明霞。海风吹上三山月，云液烟芝夜煮茶。
范蜀公挽诗
李廌（宋代）

庆宁虽首议，濮庙一何公。
君子初无党，贤臣惟尽忠。
死生全大节，社稷倚元功。
疾彼梁丘子，依违秪尚同。
满庭芳
葛长庚（宋代）

两种汞铅，黄婆感合，如如真虎真龙。周年造化，蹙在片时中。炉里温温种子，玄珠象、气透三宫。金木处，炼成赤水，白血自流通。

无中。胎已兆，见龟蛇乌兔，恍惚相逢。但坎离既济，复垢交融。了得真空命脉，天地里、万物春风。阴阳外，天然夫妇，一点便成功。
再用前韵 其一
蔡戡（宋代）

东君作意欲先春，故放千林火速新。风急乱飘初眩眼，地空远速忽迷神。

檐楹不动垂冰柱，庭户无声糁玉尘。留取寒光待元夕，一时灯月付游人。
途中逢李道实游蔡州
张祜（唐代）

征马汉江头，逢君上蔡游。野桥经亥市，山路过申州。

僻地人行涩，荒林虎迹稠。殷勤话新守，生物赖诸侯。
雨度柴关岭
王士祯（清代）

栈中新涨未归槽，百丈柴关水怒号。鸟语不闻深箐黑，马蹄直上乱云高。

天垂洞壑蛟龙蛰，秋老牙须虎豹豪。谁积熏香东省客，戎衣斜压赫连刀。
任丘道中观保甲法成口号寄王任仲明府
董其昌（明代）

似将金甲寄春农，阡陌军容细柳同。如此四郊歌渡虎，肯令三辅有飞鸿。
送分宁主簿罗宏材秩满入京
杨万里（宋代）

要知诗客参江西，政似禅客参曹溪。
不到南华与修水，於何传法更传衣。
吾家亲党子罗子，只今四海习凿齿。
花红玉白几百篇，塞破锦囊脱无底。
三年簿领修水涯，夜半亲传双井芽。
定知诵向百僚上，不道长江与落霞。
登九里台是樊姬墓
张说（唐代）

楚国所以霸，樊姬有力焉。不怀沈尹禄，谁谙叔敖贤。

万化茫无在，孤坟独岿然。北分阳台陌，南识郢城阡。

漠漠渚宫树，苍苍云梦田。登高形胜出，访古令名传。

自我来符守，因君树蕙荃。诗书将变俗，絺纩忽弥年。

志阐三折后，愁值二毛前。伫立帝京路，遥心寄此篇。
出塞
罗万杰（明代）

早出阴山道，寒生蓟北秋。笑驱紫骝马，醉拥白狐裘。

汉月明沙碛，胡霜冷戍楼。男儿重许国，未是爱封侯。
西庵惠海棠
释居简（宋代）

妃子惊回午枕时，别无名品略因依。效颦已笑林禽粉，谐俗偏嫌谢豹绯。

碧酒晕朱犹未褪，丹肌痕露欲全晞。同盟更有红千叶，细剪垂丝纬锦机。
春词
王建（唐代）

良人朝早半夜起，樱桃如珠露如水。

下堂把火送郎回，移枕重眠晓窗里。
题丹阳玉乳泉壁
佚名（宋代）

骑马出门三月暮，杨花无奈雪漫天。
客情最苦夜难度，宿处先寻无杜鹃。
颂古四首
释休（宋代）

恰如刽子气雄豪，便向咽喉下一刀。
五脏肝心皆砉出，方知王法不相饶。
探花郎送花坐中与邻几戏作七首 其四
刘敞（宋代）

眼昏头白老冯唐，三十馀年离举场。春色年年在琼苑，曾经十榜探花郎。
滁州赵学士重修怀嵩楼
宋祁（宋代）

丞相怀嵩罢，因之名郡楼。
使君嗟久废，华栋郁重修。
人世兴衰换，山川处所留。
落成今日宴，感旧向来愁。
西北天根远，东南地脉浮。
云生兰叶橑，月近蒜条鉤。
树杂猿呼暝，风长雁送秋。
此时如极目，归思恐难收。
忆归
韩殷（明代）

忆归休上粤王台，烧接黄云惨不开。晓露风灯易零落，红颜白发递相催。

残方日落玄猿哭，古戍秋生画角哀。从此忧来非一事，寸心争奈不成灰。
题玉笥山邓仙
黄祁（宋代）

百年萧渚旧风流，明府重拈此话头。
摘出涪翁诗里画，展开贺老鉴中秋。
天空地迥红尘少，月白风清古调幽。
莫遣双凫便飞去，试听欸乃在沧洲。
南乡子
潘熊飞（宋代）

十日后重阳。甘菊阶前满意黄。生日无钱留贺客，何妨。尚有儿曹理寿觞。

双鬓已沧浪。休问金门与玉堂。二仲相期三径在，徜徉。何用功成似子房。
三叠泉
胡友梅（清代）

五老骨瘦峭，箕踞窥天半。群峰互相从，俪立各傲岸。

中间一缝坼，飞瀑下碧汉。三叠始到地，疑是玉龙窜。

雷霆日夜随，轰轰势凌乱。云净练孤悬，风激珠四散。

峭壁含阴森，盘涡泻浩漫。山灵命严扃，屏嶂交卫捍。

险巇横礌硌，结纠蔽丛灌。危步足生茧，暂坐背息汗。

泠然肺膈清，耳目匪常玩。奇境未梦见，平生兹游冠。
送李士钦尚宝持节册封楚府次沈廷美韵
程敏政（明代）

晓承天语下丹霄，周室班封四牡劳。同姓地分南岳重，殊方人仰北辰高。

朝廷近侍传司玺，江汉风流拥使旄。预想过家归路便，朱门乔木映宫袍。
读资治通鉴
吴静（清代）

雕虫小枝诚何用，屈子《离骚》尚未奇。若是杜陵无史笔，姓名亦恐少人知。
和陶酬刘柴桑
苏轼（宋代）

红薯与紫芽，远插墙四周。
且放幽兰春，莫争霜菊秋。
穷冬出瓮幽，磊落胜农畴。
淇上白玉延，能复过此不，
不思马少游。
彦衡约饮湖亭行不及赴
彭汝砺（宋代）

主人欲留客，其意良已厚。行人念行役，奔命惟恐后。

张帆半夜起，撇若惊蓬走。盈盈水中莲，郁郁堤上柳。

相别不相见，已行更回首。人生如朝露，理固无可久。

可为惟为德，万一或不朽。行也死后已，庶犹无大咎。

君恩不胜报，聊一报我友。
句 其二
张载（魏晋）

若要居二宅，先须入礼门。
熊夫人遣介欲婿泽民小诗戏之
孙觌（宋代）

墙头邻女三年望，户外文君一笑窥。欲得贤夫嫁张耳，此真佳婿是羲之。

定知不折飞梭齿，似说先齐举案眉。不信侯门深似海，水流红叶谩题诗。
赠别杨至游三首 其一
陈渊（宋代）

醉乡佳处许谁临，幸有匏尊可共斟。要试从前宽窄量，但知空盏莫辞深。
天津弊居蒙诸公共为成买作诗以谢
邵雍（宋代）

重谢诸公为买园，买园城里占林泉。
七千来步平流水，二十馀家争出钱。
嘉佑卜居终是僦，熙宁受券遂能专。
凤凰楼下新闲客，道德坊中旧散仙。
洛浦清风朝满袖，嵩岑皓月夜盈轩。
接{上罒下离}倒戴芰荷畔，谈尘轻轻摇柳边。
陌彻铜驼花烂漫，堤连金谷草芊绵。
青春未老尚可出，红日已高犹自眠。
洞号长生宜有主，窝名安乐岂无权。
敢於世上明开眼，会向人间别看天。
尽送光阴归酒盏，都移造化入诗篇。
也知此片好田地，消得尧夫笔似椽。
蝶恋花·准拟春来消寂寞
纳兰性德（清代）

准拟春来消寂寞。愁雨愁风，翻把春担阁。不为伤春情绪恶，为怜镜里颜非昨。
毕竟春光谁领略。九陌缁尘，抵死遮云壑。若得寻春终遂约，不成长负东君诺？
郊庙歌辞。晋朝飨乐章。举酒
佚名（唐代）

大明御宇，至德动天。君臣庆会，礼乐昭宣。

剑佩成列，金石在悬。椒觞再献，宝历万年。
满庭芳 述怀
丘处机（宋代）

漂泊形骸，颠狂踪迹，状同不系之舟。逍遥终日，食饱恣遨游。任使高官重禄，金鱼袋、肥马轻裘。争知道，庄周梦蝶，蝴蝶梦庄周。休休。吾省也，贪财恋色，多病多忧。且麻袍葛屦，闲度春秋。逐疃巡村过处，儿童尽、呼饭相留。深知我，南柯梦断，心上别无求。
雨中即事简二友 其二
郑清之（宋代）

举头但觉云头闇，移脚何曾雨脚乾。衣裌未便时衣褐，薄寒浑作晚秋看。
煨芋
李纲（宋代）

今夕何夕夜未央，天寒拥炉更漏长。缩肩环坐有饥色，呼童取芋灰为塘。

蹲鸱得火良易熟，脱落皮毛如紫玉。迭煨迭进争相先，笑语颇喧知实腹。

锦里先生亦不贫，家园收拾动千斤。凶年自可活妻子，美好不减岷江滨。

邺侯昔游衡岳左，懒瓒食馀贻半个。我今归去隐家山，岂复从人觅残颗。

臞儒奉养亦已微，一饱便吟煨芋诗。君不见齐公夜半意不嗛，易牙煎熬燔炙和调五味而进之。
和同年春日韵五首
袁说友（宋代）

雄篇多幸到柴扉，只恨空留最后枝。
收拾愧同螬食李，侯生谁复敢言诗。
蝶恋花·又见王正班玉瑞
魏了翁（宋代）

又见王正班玉瑞。霁月光风，恰与元宵际。横玉一声天似水。阳春到处皆生意。十载奔驰今我里。昔□元非，未信今皆是。风月惺惺人自醉。却将醉眼看荣悴。
龙眠画马
陆游（宋代）

国家一从失西陲，年年买马西南夷。
瘴乡所产非权奇，边头岁南几番皮。
崔嵬瘦骨带火印，离立欲不禁风吹。
圉人太仆空列位，龙媒汗血来何时？李公太平官京师，立仗惯见渥洼姿。
断缣岁久墨色暗，逸气尚若不可羁。
赏奇好古自一癖，感事忧国空余悲。
呜呼，安得毛骨若此三千疋，衔枚夜度桑乾碛！
送别魏校书借参预李先生韵
程公许（宋代）

搔首暮云碧，怀人酒浅斟。
斟钟心不动，九鼎力能任。
夜雨青绫直，人风紫禁深。
爱群须引烦，一念帝来临。
钱舜举瓜蔓图
邓文原（元代）

极目荒墟落木中，空山人静涧泉舂。秋来不用为霖雨，留得閒云养卧龙。
殿中覆考进士
度正（宋代）

交戟重门间九阍，彤庭紫殿切星辰。
能来此地连宵直，即是骖鸾驾鹤人。
俞别驾介石招饮郡斋
陈恭尹（清代）

从来佐郡称多暇，一遇诗人事事清。竹里幽斋谁得到，花边新雨客能行。

频开美酝传金碗，坐听娇歌倚玉笙。昨日西湖同泛棹，月明今夜在江城。
送人远宦思亲还乡
陈深（宋代）

堂有期颐母，天涯事远游。
人生归养乐，薄宦一萍浮。
登大云顶
黄庶（宋代）

区区霸迹欲知小，试绝大云孤顶看。
老僧指我日上处，镜面泻出黄金盘。
书事
赵蕃（宋代）

当暑暑何在，以风风为生。
舆夫忘倦色，客子慰归情。
往者千年隔，人焉几日程。
同行得老伴，余事率诗鸣。
丰年多庆，九日示怀
李适（唐代）

爽气肃时令，早衣闻朔鸿。重阳有佳节，具物欣年丰。

皎洁暮潭色，芬敷新菊丛。芳尊满衢室，繁吹凝烟空。

惠合信吾道，保和惟尔同。推诚至玄化，天下期为公。
示秬秸
张耒（宋代）

城头月落霜如雪，楼头五更声欲绝。
捧盘出户歌一声，市楼东西人未行。
北风吹衣射我饼，不忧衣单忧饼冷。
业无高卑志当坚，男儿有求安得闲。
石竺山二十咏
刘克庄（宋代）

闻说均州景，而今涴战尘。
应随黑杀帝，避地肯来闽。
壮心
彭汝砺（宋代）

锐气销磨一水平，壮心非欲避功名。穷通有属都天意，忧乐无功自物情。

拂地延留山月影，褰帘收拾水风声。清吟又得松陵侣，谁惜花前酒重倾。
偈
释守缘（宋代）

绿暗红稀日，蜂忙蝶困时。
本来真面目，一点不曾移。
苏武故里
胡釴（清代）

月如霜，天如洗，鸡鸣天晓行人起。长安古道何莽苍，道旁大书苏武里。

苏武秃节单于营，垂老甫得归神京。麟阁诸俊何峥嵘，幸附骥尾犹称荣。

千古咄嗟李少卿，送君河梁泪满缨。家室灰灭声名并，陇西故居横棘荆。

纵复标识宁为旌，慎哉男子毋偷生。
拂云堆
李益（唐代）

汉将新从虏地来，旌旗半上拂云堆。

单于每近沙场猎，南望阴山哭始回。
用韦苏州寄全椒道士韵赠罗浮道士三首 其三
苏过（宋代）

异时公子贵，珠履三千客。人生一饭饱，安用家万石。

百年过隙尔，朝不及谋夕。吾驾当早回，覆车岂无迹。
送吴菊潭游越
丁西湖（清代）

春江柳色新，别酒易成醺。
自厌久为客，难堪又送君。
溪晴沙度鹤，地暖水生兮。
若到兰亭上，应须吊右军。
游雪峰院书所见院在开元寺之西越王楼之东盖小院也
唐庚（宋代）

东家既峥嵘，西邻亦棱层。那知齐鲁间，有此蕞尔滕。

僻路少人到，掣铃小童应。松扉迫窄入，石磴敧危登。

迎门老尨吠，画壁苍龙腾。庭除静如眼，几席不受蝇。

青焚日日香，明续年年灯。土盆养幽花，古木缠枯藤。

虽小亦自足，无亏岂须增。忆昨苦盛夏，数来避繁蒸。

每借安禅榻，曲此昼眠肱。日月当几何，霜雪遂严凝。

慈竹犹疏疏，恶风遂朋朋。作诗书屋壁，扫灭听寺僧。
老儿诗亦五十韵
张师锡（宋代）

鬓发尽皤然，眉分白雪鲜。周遮延客话，伛偻抱孙怜。

无病常供粥，非寒亦衣绵。假温衾拥背，借力杖支肩。

貌比三峰客，年过四皓仙。唤方离枕上，扶始到门前。

每爱烹山茗，常嫌饤石莲。耳聋如塞纩，眼暗似笼烟。

宴坐羸凭几，乘骑困亸鞭。头摇如转旋，唇动若抽牵。

骨冷愁离火，牙疼怯漱泉。形骸将就木，囊橐尚贪钱。

胶睫乾眵缀，黏髭冷涕悬。披裘腰懒系，濯手袖慵揎。

抬举衣频换，扶持药屡煎。坐多茵易破，行少履难穿。

喜婢裁裙布，嗔妻买粉钿。房教深下幕，床遣厚铺毡。

琴听怜三乐，图张笑七贤。看经嫌字小，敲磬喜声圆。

食罢羹流袂，杯馀酒带涎。乐来须遣罢，医到久相延。

裹帽纵横掠，梳头取次缠。长吁思往事，多感听哀弦。

气注腰还重，风牵口便偏。墓松先遣种，志石预教镌。

客到惟求药，僧来忽问禅。养茶悬灶壁，晒艾曝檐椽。

怒仆空睁眼，嗔儿谩握拳。心惊嫌蹴鞠，脚软怕秋千。

局缩同寒狖，摧豗似饱鸢。观瞻多目眩，举动即头旋。

女嫁求红烛，男婚乞綵笺。已闻捐几杖，宁更佩韦弦。

宾客身非与，儿孙事已传。养和屏作伴，如意拂相连。

久弃登山屐，惟存负郭田。呻吟朝不乐，展转夜无眠。

呼稚临床畔，看书就枕边。冷疑怀贮水，虚讶耳闻蝉。

束帛非无分，安车信有缘。伏生甘坐末，绛老让行先。

拘急将风夜，昏沈欲雨天。鸡皮尘渐渍，齯齿食频填。

每忆居郎署，常思钓渭川。喜逢迎佛会，羞赴赏花筵。

径狭容移槛，阶危索减砖。好生焚鸟网，恶杀拆渔船。

既感桑榆日，常嗟蒲柳年。长思当弱冠，悔不乘狂颠。
杂述
林泳（宋代）

一念重来如祖忍，三生尽见有图澄。
虎虽化女心常在，鹰已为鸠眼可憎。
酬乐天（时乐天摄尉，予为拾遗）
元稹（唐代）

放鹤在深水，置鱼在高枝。升沉或异势，同谓非所宜。

君为邑中吏，皎皎鸾凤姿。顾我何为者，翻侍白玉墀。

昔作芸香侣，三载不暂离。逮兹忽相失，旦夕梦魂思。

崔嵬骊山顶，宫树遥参差。只得两相望，不得长相随。

多君岁寒意，裁作秋兴诗。上言风尘苦，下言时节移。

官家事拘束，安得携手期。愿为云与雨，会合天之垂。
天寿山
潘问奇（清代）

金粟堆寒石兽眠，六龙肠断草芊芊。晚山踯躅开何处，春社樱芊罢几年。

黄纸禁樵新约法，白头供扫旧中涓。关情最是民间垄，昨日儿孙挂楮钱。
花心动（泊舟四圣观）
史深（宋代）

肌雪浮香，见梅花清姿，漫劳凝伫。淡粉最娇，羞把春□，长记寿阳眉妩。绿苔深迳寻幽地，谁相伴、凌波微步。翠鸳冷，芳尘路杳，旧游何处。

不信重城间阻。终没个因由，寄声传语。宝炬凝珠，彩笔呵冰，密写断肠新句。月寒烟暝孤山下，羞吟□、断桥边去。遮愁绪。丹青怎生画取。
和曹彦礼书怀六首 其六
曹伯启（元代）

有客由来济水阴，凝寒驻马乱山深。新诗点检人间事，写出千秋万古心。
归义寺题震上人壁（寺即神尧皇帝读书之所）
钱起（唐代）

入谷逢雨花，香绿引幽步。招提饶泉石，万转同一趣。

向背森碧峰，浅深罗古树。尧皇未登极，此地曾隐雾。

秘谶得神谋，因高思虎踞。太阳忽临照，物象俄光煦。

梵王宫始开，长者金先布。白水入禅境，砀山通觉路。

往往无心云，犹起潜龙处。仍闻七祖后，佛子继调御。

溪鸟投慧灯，山蝉饱甘露。不作解缨客，宁知舍筏喻。

身世已悟空，归途复何去。
过太平府有感 其二
范嵩（明代）

笑渠终日利名忙，谁似僧閒不出房。睡熟白云都不管，寺前松竹自苍苍。
秋感
陆文圭（元代）

遥夜百感集，白露下空庭。
秋风入草木，众叶会飘零。
革液始润物，屐霜惭阴凝。
衰哉石榴树，识语成涯丁。
兰艾既同焚，孰别臭与汰。
皇天黑不误，今古常青青。
和答陈石闾三首 其三
李锴（清代）

风雅黄初后，谁知此道难。时趋尝折角，绝诣早登坛。

同□惭深予，新诗忍细看。文章疑鬼物，容易致泥蟠。
大雪三绝句
苏辙（宋代）

连岁金明不见冰，上春风雪气棱棱。
台中曾奏五行传，到此施行愧未曾。
十二时歌
释印肃（宋代）

晡时申，衙鼓冬冬妙意新。
括地该天人该会，如飘野马入迷津。
该敢相，勿疏亲，
露体堂堂绝翳尘。屠儿一念无诸业，
龙女逡巡作佛身。
布袋和尚赞
白玉蟾（宋代）

布袋包尽太虚空，拄杖击破三千界。
世界若还击得碎，拄杖何止如许大。
若言包得太虚空，虚空却在布袋外。
如何偏爱此等物，常与小儿作一队。
问世人，会不会。
夺了他拄杖，抢了他布袋。
打杀许多小孩儿，看他弥勒何能解。
弥勒抚掌笑呵呵，明月清风无罣碍。
等到龙华三会时，依前有一弥勒在。
玉麟堂上口占呈赵大资
苏泂（宋代）

节旄弹压万旌旗，中使传宣表睿知。
重见相公官又长，宛然谦下蜀中时。
早梅芳近 落华，拟清真花竹深
姚华（清代）

教蝶慵，成莺恼。乍积风还扫。山深无语，嫩绿苔茵藉余笑。

韵珂仙队散，步袜神光缈。尚裙飘带拂，天际柳烟袅。

怨开迟，叹谢早。甫落犹夭矫。晴云擘絮，伴点池波卧浮藻。

绚春归，眼底逦迤河阳道。万华丛，那容春便老。
澹岩游五首
洪彦华（宋代）

老僧持钵傍山门，古寺萧然一味清。
骨相山林非富贵，不应曾有训狐鸣。
宿永嘉江，寄山阴崔少府国辅
孟浩然（唐代）

我行穷水国，君使入京华。相去日千里，孤帆天一涯。

卧闻海潮至，起视江月斜。借问同舟客，何时到永嘉。
蓬溪道中所见 其一
李新（宋代）

筠舆百曲篆溪湾，润麦催花小雨悭。鶗鴃弄声知境静，鞦韆垂影见春閒。

一生瘦骨几随鹤，万事无心却爱山。为濯小槽收重碧，扫除东阁待翁还。
守俭弟归曰仁歌楚声为别，予亦和之
王守仁（明代）

庭有竹兮青青，上乔木兮鸟嘤嘤。妹之来兮，弟与偕行。竹青青兮雨风，鸟嘤嘤兮西东。弟之归兮，兄谁与同？江云暗兮暑雨，江波渺渺兮愁予。弟别兄兮须臾，兄思弟兮何处？景翳翳兮桑榆，念重闱兮离居。路修远兮崎险，沮风波兮江湖。山有洞兮洞有云，深林窅窅兮涧道曛。松落落兮葛累累，猿啾啾兮鹤怨群。山之人兮不归，山鬼昼啸兮下上烟霏。风袅袅兮桂花落，草萋萋兮春日迟。葺予屋兮云间，荒予圃兮溪之阳。驱虎豹兮无践我藿，扰麋鹿兮无骇我场。解予绶兮钟阜，委予佩兮江湄。往者不可追兮，叹凤德之日衰。将沮溺其耦耕兮，孰接舆之避予。回予驾兮扶桑，鼓予枻兮沧浪。终携汝兮空谷，采三秀兮徜徉。
偈颂四十一首 其十二
释普宁（宋代）

顽处非常放软顽，偏能陆地要撑船。蓦然撑向龙门去，踪迹不撑往那边。

几多望断空惆怅，亦复嗟叹泪潸然，安得鸾胶续断弦。
次韵仲平太博中秋斋中 其二
周紫芝（宋代）

软红堆里十朱轮，此地何尝有一尘。月亦怜君最孤绝，故来相伴作诗人。
石淙
武则天（唐代）

三山十洞光玄箓，玉峤金峦镇紫微。均露均霜标胜壤，

交风交雨列皇畿。万仞高岩藏日色，千寻幽涧浴云衣。

且驻欢筵赏仁智，雕鞍薄晚杂尘飞。
书窗
刘克庄（宋代）

跳丸屋角去如驰，蠹简窗间卷复披。
元老岂无挥玉麈，大儒曾有奋金樵。
钓牵鳌极灵根动，斧入牛山杰木衰。
白首腐生多感慨，愁来时以酒浇之。
蝶恋花
倪稱（宋代）

绿叶阴阴亭下路。修竹乔松，中有飞泉注。水满寒溪清照鹭。个中不住归何处。

枝上幽禽相对语。细听声声，道不如归去。只待小园成数亩。归来占尽山中趣。
僧了仙携马太守唱和求诗
项安世（宋代）

故国巴山里，寒砧楚户边。
上人名籍籍，剌史札翩翩。
世有羞儒服，吾方厌俗缘。
更须求愈辈，章句待磨研。
偕邓嶰筠太守移唐冯尚书碑至碑洞作
吴荣光（清代）

何人始变山阴池，岩岩鲁郡初哉基。再变即为元和脚，石版照耀光四夷。

我来西京游太学，端甫塔石名空垂。此外尚有仅存者，魏公苻公崔太师。

俗工磨洗日以远，如形附影神先离。明伦堂外秋霪霁，几家垣壁相倾欹。

有光熊熊自东起，衡门之右墙之厜。刮苔剔藓渐见字，东川节度尚书碑。

晋阳文字河东楷，健笔一扫何淋漓。万年县郭开元土，几经转徙依人篱。

童也敲火牛砺角，猪以为圈鸡同埘。急走京兆长揖告，岂哀其穷运转之。

东风吹春泮水湄，墨香潋滟韶光迟。是日释菜习礼竟，导我碑林观所移。

乐毅岂复置屏脚，兰亭毕竟归漕司。摩挲拂拭慎模拓，墨卿楮客纷吁嘻。

雨洗斜阳照愈炯，寒霜太白芒尤奇。取以吾家旧本较，神采锋颖争毫丝。

想当砻石下笔时，心正笔正凝神思。紫丝一靸孰寄远，赤箭五两能扶衰。

昔也何晦今何显，遥遥千载风镫驰。说置左右举版筑，奚当富贵歌扊扅。

四座有客争好事，随喜赞叹无浮词。佥曰太守力所及，请为退老开涕洟。

幼安之石旧有例，三日不去吾非痴。吁嗟从此辙则满，空斋万手喧毡锤。

甘泉先竭木先伐，人物互盗非吾欺。鸿飞已冥弋何篡，鸡其自惮为人牺。

敬语太守三叹息，德我罪我乌乎知。但取万本足秘笈，归来虹气夜夜冲门楣。
和奇父叔夏雪五首 其二
胡寅（宋代）

谁能逐兽搏于敖，敏捷诗才笑鲁皋。桂魄梅花俱自好，海山银阙两相高。

回风最爱翻双袖，润物全胜拔一毛。打底和成真少味，空惭清酎映甜醪。
禅人并化主写真求赞 其二六六
释正觉（宋代）

默默神澄，棱棱气清。河汉之月耿耿而不夜，蒹葭之风凄凄而有声。

相逢便说无生话，万像森罗作證明。佛灯未寒，祖华未残。

其传今到你，其事素来难。座须诸法空为句，经在微尘破处看。

而今呈似，莫道相谩。
赓上赐病归韵
陈尧叟（宋代）

寅会丁昌运，訏谟愧琐才。
微功酬帝造，迈级处公台。
辞位囊封上，逾涯宠数来。
维藩分圣寄，涕泗远丹台。
旌仰宸章降，降弥睿眷回。
载赓诚寡和，望阙几徘徊。
送客至无相兰若归过慈云岭小憩崇寿寺书所见十首 其五
张镃（宋代）

南山好处刘家寺，门里松篁一径冲。自有禽声喜迎客，不须知事更鸣钟。
悼忠显刘公二首 其一
刘一止（宋代）

时相开边隙，膻胡入帝州。痛心惟主辱，何意辨身谋。

义气摧山岳，高居照斗牛。天令光史册，为洗百年羞。
金刚随机无尽颂·叹仰流通
释印肃（宋代）

绿绮霜前奏，妙音无不透。
凡夫入耳通，禅家为有漏。
张水部招登戊己山兼览徐武功所撰河功碑
皇甫汸（明代）

刘向莅都水，张骞穷河源。哲人播嘉绩，上善回狂奔。

土阜等峛崺，延眺旷周爰。鲁连荡遗轨，蒙山隐华轩。

化因子奇著，信以季札敦。武功吾乡彦，烈烈丰碑存。

辛勤宣防事，慷慨昏垫言。之子守画一，何异双玙璠。

往迹随清沚，兴情寄绿尊。
苦热行简问陶良伯
何景明（明代）

六月二十火云发，京师毒热胜吴下。清晨衣冠不敢出，对食欲餐汗满把。

闭门袒跣真发狂，隐几寤寐何由假。风云昨日忽入城，疾雷破墙雨破瓦。

此地楼台更郁蒸，西山殿阁室潇洒。姑苏才人玉堂客，邻近不得同杯斝。

因君欲访姑苏台，台下清江千尺泻。上有万竿脩竹林，干云蔽日森炎夏。

君不见九衢亭午日如赭，鸟飞投林兽奔野，红尘骑马何为者。
吴絅斋同年扈从负书图
夏孙桐（清代）

清门乔木传忠孝，茧足荒山说乱离。当日相看惟涕泪，此才信可共安危。

一编手泽芬长护，七校心苏句尚悲。圣主至今思在莒，愿君努力中兴时。
满江红（二月廿四夜海棠花下作）
刘克庄（宋代）

老子年来，颇自许、心肠铁石。尚一点、消磨未尽，爱花成癖。懊恼每嫌寒勒住，丁宁莫被晴烘坼。柰暄风烈日太无情，如何得。

张画烛，频频惜。凭素手，轻轻摘。更几番雨过，彩云无迹。今夕不来花下饮，明朝空向枝头觅。对残红满院杜鹃啼，添愁寂。
雨中花
晁端礼（宋代）

流水知音，轻裘共敝，相逢才换星霜。多少风亭棋酒，画阁丝簧。纤指声犹余响，红粉泪已成行。怅绿波浦上，芳草堤边，又整归航。

新移槛竹，手种庭花，未容烂熳飞觞。归去也、重趋丹禁，密侍清光。醉帽斜萦御柳，朝衣浓惹天香。帝城春好，多应不念，水郭渔乡。
六月二十二日病中得雨顿觉沈疴去体欣然起饮
赵蕃（宋代）

涉秋得雨便生凉，起我萧然病在床。
径自典衣谋一醉，要令清梦略还乡。
秋雨
张耒（宋代）

阶下梧桐树，芳菲亦已休。
岁时惊病客，风雨送清秋。
栖鸟归何晚，鸣虫响渐收。
萧萧寒色暮，吹作夜深愁。
清陂堂 其一
许景衡（宋代）

簿领他年解印归，尚怜江上子鱼肥。扁舟不学鸱夷子，只要清陂作钓矶。
邛竹杖
文彦博（宋代）

孤筠劲质异纤柔，欲假携持助胜游。不为凌霜高节在，对公灵寿合包羞。
梯飙遣惠菊糕且以铁壁和篇与兰闱魁卷示教戏用前韵以谢
林希逸（宋代）

诗来已似风敲竹，饤巧还如雪糁花。便把菊杯邀酒伴，谁将糕糁问吟家。

独怜卷上文成锦，却守琴边鬓欲华。饱听溪干人颂咏，凫归早早进三麻。
石门寺前溪上有亭余榜以通幽陈丞有诗次韵 其二
李弥逊（宋代）

榜亭居士泰饶舌，不放老禅藏好山。君来重说七言偈，幽事与我长相关。
高士咏。许先生
吴筠（唐代）

大名贤所尚，宝位圣所珍。皎皎许仲武，遗之若纤尘。

弃瓢箕山下，洗耳颍水滨。物外两寂寞，独与玄冥均。
真定述事
宋祁（宋代）

莫嫌屯垒是边州，试听河山说上游。
帐下文书三幕府，马前韡上五诸侯。
王藩故社经除国，侠窟馀风解报仇。
四十年来民缓带，使君何事不轻裘。
白雪·檐收雨脚
杨无咎（宋代）

檐收雨脚，云乍敛、依然又满长空。纹蜡焰低，熏炉烬冷，寒衾拥尽重重。隔帘栊。听撩乱、扑漉春虫。晓来见、玉楼珠殿，恍若在蟾宫。长爱越水泛舟，蓝关立马，画图中。怅望几多诗□，无句可形容。谁与问、已经三白，忒是报年丰。未应真个，情多老却天公。
阻风回舟泊新河口饮李氏酒肆后轩 其一
赵鼎（宋代）

西风吹面浪如山，却并寒沙夜系船。两日不能离故处，人间岐路敢争先。
赠天台潘山人
戴表元（宋代）

老潘双眸如绀珠，带以秋阳朝露之清腴。
山形水熊出没千百变，经君指顾不得藏锱铢。
我昔少年好狂走，风餐雨沐逐逐忘朝晡。
至今卧游想共处，但觉云涛烟瘅千晨行须臾。
匡庐春风锺阜云，彭浪之矶大小飞来孤。
秦淮震泽洞庭野，峨眉缥缈南接五岭东苍梧。
归来把锄剡山下，有时一竿钓月贺家湖。
笼鹰枥马困羁束，每逢风鸣草惊动号呼。
闻君谈诊到骨髓，褰衣振迅恨不六翮生形躯。
寻牛卜龙古所有，君家祖孙三叶传青鸟。
人言河流可移山可凿，秦皇汉武已类愚公愚。
相留徘徊山南山北一百里，胜处忽然开酒壶。
块坐
薛季宣（宋代）

万绪丝棼汩太和，终朝所得竟无何。放心收却且危坐，始觉忘机有味多。
挽曹监丞二首
程珌（宋代）

威凤方翔汉，寒鸦已宿林。
平生惟好士，无日不挥金。
驷牡频催加，琵琶遽绝音。
山名升白日，回首一沾襟。
盗焚浦江龙德寺经藏与卷轴化为玉诸葛亮公谈
郑刚中（宋代）

盗火陈兰若，一燎无馀屋。
独此龙宫书，入火变为玉。
琤然断甓中，幖帙犹可目。
众谓有哲匠，秘愿发心腹。
提斧入昆山，雕镌作奇福。
不然纸墨灰，委地安可触。
或谓刻楮者，一叶尚难速。
谁能俄顷间，就此千万轴。
事无产阶级一切法，万物皆具足。
法存形岂忘，法坏形乃覆。
彼既自断坏，智者莫能续。
是书佛所传，法性妙含蓄。
无尽如虚空，生灭自兴伏。
贞尝无动摇，坚固莫摧辱。
文字遂因依，清凉逼炎酷。
吾文稽儒书，如彼庄周属。
亦谓忠信人，水火不能毒。
矧此微妙语，天人共归宿。
岂容轻破坏，一概随土木。
想当妖焰燃，人惊鬼神哭。
烟消火力寒，拨灰开韫匵。
告尔缁衣流，营个愈宜笃。
当求琅玕类，刳以函其牍。
铁谡字画泯，不可事观读。
目击道犹存，况复具输毂。
水友续辞 菱角
王质（宋代）

我取友兮得菱角，碎叶参差水瀺灂。重重叠叠庶相鯈，虽见噞喁不可捉。

收壁袋，收簧丝，所思兮宜相资，擦莎挨树秋蝉啼。
江行
陆龟蒙（唐代）

酒旗菰叶外，楼影浪花中。醉帆张数幅，唯待鲤鱼风。
鹭鸶林
俞德邻（宋代）

客久倦嵚崟，寻幽洗客襟。青烟杨柳岸，白酒鹭鸶林。

当户孤峰秀，环溪万玉阴。留连不忍别，月澹砌蛩吟。
答圣俞白鹦鹉杂言
欧阳修（宋代）

忆昨滁山之人赠我玉兔子，粤明年春玉兔死。
日阳昼出月夜明，世言兔子望月生。
谓此莹然而白者，譬夫水之为雪而为冰，
皆得一阴凝结之纯精。常恨处非大荒穷北极寒之旷野，
养违其性夭厥龄。岂知火维地荒绝，
涨海连天沸天热。黄冠黑距人语言，
有鸟玉衣尤皎洁。乃知物生天地中，
万殊难以一理通。海中洲鸟穷人迹，
来市广州才八国。其间注辇来最稀，
此鸟何年随海舶。谁能◇历海上峰，
万怪千奇安可极。兔生明月月在天，
玉兔不能久人间。况尔来从炎瘴地，
岂识中州霜雪寒。渴虽有饮饥有啄，
羁绁终知非尔乐。天高海阔路茫茫，
嗟尔身微羽毛弱。尔能识路知所归，
吾欲开笼纵尔飞。俾尔归托宛陵诗，
此老诗名闻四夷。
冬日桃花盛开
陈光世（明代）

桃花此约为谁狂，早占阳春白雪妆。淡淡浅红慵素粉，疏疏细影弄幽香。

桂边强作拖风片，菊后堪怜竞晚芳。拟向仙踪寻去路，津头笑杀捕鱼郎。
书源上人壁
王之道（宋代）

丹枫黄槲壮秋容，诘曲僧房一径通。
塔似道人飞白笔，开窗还见倚晴空。
六砺三首
郑思肖（宋代）

操得南音类楚囚，早期戮力复神州。须知铁铸忠臣骨，纵作微尘亦不休。
送张天觉使河东席上分题得将字
张耒（宋代）

张侯蜀都秀，玉立身堂堂。
手持明光节，六月登太行。
三晋雄中夏，朔方临大荒。
传声贤使者，父老相扶将。
控弦百万户，十年废耕桑。
但使把锄犁，自然息桁杨。
主人延阁老，别酒泛兰觞。
寄声梁谏议，欲试紫参方。
寄题薛绍彭新收钱氏子敬帖
米芾（宋代）

萧李騃子弟，不收慰问帖。妙迹固通神，水火土更劫。

所存慰问者，班班在箱笈。使恶乃神护，不然无寸札。

自此趣画相，后人眼徒眨。
忆李氏茅堂三首奉柬克正兄 其三
刘崧（元代）

野屋缘山一径分，夕阳人语隔溪闻。斋前短草寒犹在，时有鹅群乱白云。
塞山云海歌
弘历（清代）

我曾澄海楼头望溟渤，髣髴蓬莱方丈银宫阙。又曾吴山之侧观潮来，似神而非者三真幻哉。

方意天一之灵无并比，乃今塞山重见此。世间何事不有偶，造物安能外斯理。

秋旻星斗历落悬，策骑晓陟崇冈巅。万山足底才分色，须臾兜罗绵现疑涌波浪相连延。

乍合乍散掎五岳，何奇何怪吸百川。章亥卢敖讵极届，丰隆巫女方昂轩。

鞠陵朱鸟为弭节，阳城神石无须鞭。于焉游詄荡之颢气，驾方广之石船。

探万斛鲛人之珠，搴十丈玉井之莲。信壮哉其乐，志笑痴矣而求仙。

诗成将以寄德潜，为询黄山毕竟何如焉。
鄂忠武王书简帖赞
岳珂（宋代）

昔李西平之在凤翔，尝以直道致主。慕魏郑公，虽叔度之进言，犹毅然而不从。

谓幸备于将相，讵爱身而苟容。猗欤先王，亦师文忠。

凡引笔而行墨，皆刻志而比踪。今观碑刻之在天下，虽小大真行之异工，视此帖之所传，盖不约而皆同。

然则有犯无隐，挺焉直躬。唾当道之豺狼，婴九渊之神龙。

盖当心摹手追之时，已有之死不顾之遗风矣。
次韵王教授同寄昌甫器远无为临漳 其二
韩淲（宋代）

月到章泉白，冥濛入杳茫。四边山影乱，一路水声长。

促织吟方动，流萤起复藏。梦思飞羽翼，已堕晏斋傍。
鹧鸪天·柏绿椒红事事新
姜夔（宋代）

柏绿椒红事事新，
隔篱灯影贺年人。
三茅钟动西窗晓，
诗鬓无端又一春。
慵对客，缓开门，
梅花闲伴老来身。
娇儿学作人间字，
郁垒神荼写未真。
柳含烟·章台柳
毛文锡（五代）

章台柳，近垂旒，低拂往来冠盖。朦胧春色满皇州，瑞烟浮。
直与路边江畔别，免被离人攀折。最怜京兆画蛾眉，叶纤时。
第七十九历村煎茶颂
释义青（宋代）

煎茶未了人来问，拈起茶匙呈似他。

当初若遇收燕手，性命难存争奈何。
金刚随机无尽颂·无法可得分第二十二
释印肃（宋代）

相如玉片瑕，翳眼有空花。
投机不施笏，定动岂能差。
上益公十绝为寿·苍官
刘过（宋代）

东封已受大夫封，又入丁公吉梦中。
祗道济时作舟楫，茯神尤有济人功。
送显冲禅者之霅上觐兄著作
释重显（宋代）

选佛选官应在我，难兄难弟不唯他。汀花岸草芳菲日，远远清风争奈何。
题红叶
宣宗宫人（唐代）

流水何太急，深宫尽日闲。
殷勤谢红叶，好去到人间。
谒于肃悯墓祠
王立道（明代）

整顿乾坤事已休，冥心东市更何求。亦知圣主能怜旧，无那书生欲拜侯。

一木空悲支大厦，两旗犹见度中流。岳祠相望湖南北，长共忠魂地下游。
寿皇圣帝挽章三首 其二
陈造（宋代）

受授光尧禹，规摹陋汉唐。皇图开寿域，国步坦康庄。

检玉方慈范，乘云忽帝乡。华夷均孺慕，矫首涕滂浪。
酴醾花
薛季宣（宋代）

东邻处子太优柔，醉倚阑干十二楼。清白有家传酝藉，醇醲无味饮风流。

带摇翠幄苍蛟动，佩解虹梁绿蚁浮。嘉木自香香到骨，困人非酒欲谁酬。
春
葛长庚（宋代）

春来春去不知时，只有诗人冷眼窥。
夜雨揩磨好山色，晓风抬举旧花枝。
同友园初秋夜坐
黄钺（明代）

庭蕉冒檐舒，栖禽团竹聚。秋气集萧斋，空濛散飞雨。

飒至衣乍凉，洒地点可数。幽人居比邻，修夜杖频拄。

桦烛代凉蟾，山茶敌醇醹。孤赏寡所欢，长言易为苦。

露葵实已繁，寒瓜藤欲㼌。候虫不为秋，空阶何独语。
夏日小雨同人宴集觉林寺之闻犀堂分韵得七绝二首限十二文 其一
金科豫（清代）

廉纤细雨湿苔文，古寺幽深锁碧云。镇日欢呼情未已，隔窗谁遣暮钟闻。
迎薰亭侍宴
郭棻（清代）

太乙波明影碧霞，斗牛星畔泛仙槎。百壶湛露圣人酒，十里香风君子花。

蛱蝶过船吹芰粉，出水带菱芽。衔杯四望欢无极，身在瀛洲第一艖。
圆明园四十景诗 其二十三 濂溪乐处
弘历（清代）

水轩俯澄泓，天光涵数顷。烂熳六月春，摇曳玻瓈影。

香风湖面来，炎夏方秋冷。时披濂溪书，乐处惟自省。

君子斯我师，何须求玉井。
竹轩咏雪呈外舅谢师厚并调李彦深
黄庭坚（宋代）

破腊春未融，土膏寒不发。
数声鸣条风，一夜洒窗雪。
开轩万物晓，落势良未歇。
铿铿青琅玕，阅此岁凛冽。
摧埋头抢地，意气终自洁。
君子谓此君，全身斯明哲。
屋头维女贞，额色少泽悦。
稍能窥藩篱，亦有固穷节。
佳兴冉冉生，门外无车辙。
写之朱丝弦，清坐待明月。
颂古二十一首
释正觉（宋代）

双盲入暗路崎岖，日落栖芦暂得苏。
争似石人眠半夜，免教舜让守林居。
须知花绽非干木，无脚行时早触途。
昨朝风起长安道，元是崑崙进国图。
题友人斋壁
黄恩彤（清代）

地僻无车马，莓苔长满庭。平沙连屋白，短树压窗青。

儿女烹茶熟，鸡豚唤梦醒。柴门间不闭，山鸟自梳翎。
归舟遇大风雨
袁说友（宋代）

客里才三日，归来仅一程。片云天外立，短棹雨中行。

小却黄昏路，犹须半夜晴。春光又零落，游子不胜情。
上富枢密生辰诗
韩驹（宋代）

尝闻郑公声迹留契丹，忠义肝胆人所难。生民莫识兵革面，坐令中国如石磐。

英灵钟禀固有异，端拜而议独胆寒。在天景星地朱草，无乃嘉瑞之郁蟠。

郑公遗范后必大，飞木架学罄苑兰。朝廷搜猎不待次，枢柄足办谈笑间。

幸令天下已妥贴，梦寐聊以寄东山。小春桃花破红萼，和气帘幕风轻帆。

降嵩孕昴掩周汉，酒杯潋滟香初阑。复闻五福一日寿，但愿膺此比鹤鸾。

亟随环召归禁密，发挥事业安尘寰。
红铃二首
贾似道（宋代）

红肩红胁不为奇，连连赢得也防虞。
今铃落了终难复，无情去鬭却成灰。
和慧山泉
丁宝臣（宋代）

谁识澄渊万古清，潢污扰扰谩纵横。出从山底应无极，流落人间自有声。

江汉想能同浩渺，尘沙虽混更分明。从来旱岁为膏泽，安用茶经浪得名。
依韵答吴正仲罢饮
梅尧臣（宋代）

君辞予家倾蚁醅，自有嘉味须持来。
青篾络缾方出户，红妆侑席已邀杯。
穷愁一饮犹关分，侧望群贤不可陪。
静坐纸窗无所得，只将文字眼前堆。
春日郊行
释绍嵩（宋代）

稠花乱蕊裹江滨，小雨疏疏向晚晴。
逋客未能忘野兴，春来无处不闲行。
用石塘二林韵
刘克庄（宋代）

少狂浪走无寻处，晚向深山得悟门。
火候足时丹始熟，国工琢悟玉尤温。
低头欲下追随拜，摩顶无忘付授恩。
大有名山要行脚，未甘瓶钵老荒村。
满庭芳·咏茶
米芾（宋代）

雅燕飞觞，清谈挥麈，使君高会群贤。密云双凤，初破缕金团。窗外炉烟自动，开瓶试、一品香泉。轻涛起，香生玉乳，雪溅紫瓯圆。
娇鬟，宜美盼，双擎翠袖，稳步红莲。座中客翻愁，酒醒歌阑。点上纱笼画烛，花骢弄、月影当轩。频相顾，馀欢未尽，欲去且留连。
挽东莱先生
邵度（宋代）

玉石明胸次，风云在笔端。
教常先慷慨，门弃不蹒跚。
籍堤疑培植，房陈似羽翰。
中兴依日月，遗像圣王欢。
次韵戴人达游灵隐
许景衡（宋代）

春来几度过灵山，不觉穿林锦箨斑。可是人间未炎热，冷泉终日自潺潺。
送苏台守受代归朝
夏竦（宋代）

香案当衙拜凤书，使君旌节下姑苏。
宾朋唱和诗千首，耆幼扶姑酒百壶。
野树遮藏过建业，乱山迎送出江都。
西风不得同归去，红藕花边望舳舻。
减字木兰花
陈汝羲（宋代）

纤纤素手。盘里醉花新点就。对叶双心。别有东风意思深。

琼沾粉缀。消得玉堂留客醉。试嗅清芳。别有红罗巧袖香。
怀旧夜吟寄赵杞
李中（五代）

长笛声中海月飞，桃花零落满庭墀。魂销事去无寻处，

酒醒孤吟不寐时。萱草岂能忘积恨，尺书谁与达相思。

悠悠方寸何因解，明日江楼望渺瀰。
南阳谢紫微挽词三首
梅尧臣（宋代）

自古岂无死，贤哉独可悲。
家贫留旅榇，门庆有诸儿。
里社当存祀，邦人定立碑。
还同羊叔子，罢市见遗思。
旧藏英石沈俭夫族人处谢俭夫转为取还
许及之（宋代）

百好残年心已灰，石君久去绝嫌猜。故人诺重金难比，族里言温璧径回。

曾与话禅听翠竹，亦资醒酒卧青苔。如今相见休相叹，各是因人归去来。
同庐拾遗过韦（一作章。非）给事东山别业二
王维（唐代）

首春休沐维已陪游及乎是行亦预闻命会无车马不果斯诺
（　册4　卷125　页1246c）
托身侍云陛。
昧旦（一作早）趋华轩。
遂陪［宛鸟］鸿侣。
霄汉同飞翻。
君子垂惠顾。
期我于田园。
侧闻景龙际。
亲降南面尊。
万乘驻山外。
顺风祈一言。
高阳多夔龙。
荆山积［王与］［王番］。
盛德启前烈。
大贤钟後昆。
侍郎文昌宫。
给事东掖垣。
谒帝俱来下。
冠盖盈丘樊。
闺风首邦族。
庭训延乡村。
采地包山河。
树井竟川原。
岩端回绮槛。
谷口开朱门。
阶下群峰首。
云中瀑水源。
鸣玉满春山。
列筵先朝暾。
会舞何飒沓。
击钟弥朝昏。
是时阳和节。
清昼犹未暄。
蔼蔼树色深。
嘤嘤鸟声繁。
顾己负宿诺。
延颈惭芳荪。
蹇步守穷巷。
高驾难攀援。
素是独往客。
脱冠情弥敦。
睡起 其三
李彭（宋代）

鸟雀雄猜作伴飞，机心还复堕危机。何如绚练堂前燕，拂面衔泥点客衣。
桃源忆故人 自悟
马钰（金朝）

父兄未老先亡过。已后不须发课。决定轮排到我。生死如何躲。悟来便做＊＊麽。一任人猜心破。认正个中些个。有分携云朵。
和陆振之见寄韵
陆文圭（元代）

日长不废读书功，我与宗人老颇同。
病起自羞黄面老，兴来人颇白头翁。
剖瓜未信能祈巧，结柳终须学送穷。
樽酒论文定何日，碧云暮全忆江东。
依韵和查许国梅花六首 其四
陆佃（宋代）

妆阁无端画月黄，见他閒淡转苍忙。陇头惆怅经年别，衣上慇勤尽日香。

期刻莫将蓬鬓插，思量消得瓠犀尝。若教梵竺诸天有，何必龙华引象王。
次韵元衡忆上饶见示七言
赵蕃（宋代）

避兵俱落信州溪，为客岂知湖外期。
远役不应因米屈，秋风政尔怅鲈时。
故人已寄招魂作，吾子重歌隐士诗。
回首天寒又霜雪，可教猿鹤苦凄悲。
杂歌谣辞。步虚引
陈陶（唐代）

小隐山人十洲客，莓苔为衣双耳白。青编为我忽降书，

暮雨虹霓一千尺。赤城门闭六丁直，晓日已烧东海色。

朝天半夜闻玉鸡，星斗离离碍龙翼。
送刘木生明府归吉水
释今无（明代）

官舟归去即虚舟，一帙新诗尽是秋。对老罗浮频有梦，弹成单父长微愁。

镜中短鬓霜犹黑，衫袖仙云冷欲流。他日出山君记取，银河终古月如钩。
再题避暑山庄三十六景诗 其二十九 千尺雪
弘历（清代）

为爱寒山瀑布泉，引流叠石俨神传。楞严蓦地临溪写，离即凭参属偶然。
出游郊外七绝
王炎（宋代）

道上东风掠面轻，一犁雨足得新晴。
草头蛱蝶自由舞，林下鶌鵃相对鸣。
和张心田咏史三首 其三 吴主权
牛焘（清代）

龙盘虎踞大江东，名士英流指顾中。碧眼坐承孙氏业，青年还逊伯符风。

千秋铁瓮天垂堑，万里金汤壁烧红。一自都亭通魏使，两朝王气付牢笼。
【仙吕】八声甘州_天涯羁旅，
石子章（元代）

天涯羁旅，记断肠南陌，回首西楼。许多时节，冷落了酒令诗筹。腰围似沈不耐春，鬓发如潘那更秋。无语细沉吟，心绪悠悠。
【混江龙】十年往事，也曾一梦到扬州。黄金买笑，红锦缠头。跨凤吹箫三岛客，抱琴携剑五陵游。风流，罗帏画烛，彩扇银钩。
【六幺遍】为他迤逗，咱撋就，更两情厮爱，同病相忧。前时唧口留，今番抹飏，急料子心肠天生透。追求，没诚实谁道不自由！
【元和令】外头花木瓜，里面铁豌豆。横琴弹彻凤凰声，两厌难上手。当初说尽海山盟，一星星不应口。
【赚尾】洛阳花，宜城酒，那说与狂朋怪友。水远山长憔悴也，满青衫两泪交流。唱道事到如今，收了孛篮罢了斗，那些儿自羞。二年三岁，不承望空溜溜了会眼儿休。
劝农
赵崇嶓（宋代）

边头几日静干戈，见说朝家已讲和。
犹惜人家有汤镬，攒眉终日为催科。
草堂
程敦厚（宋代）

地控三州界，池开十丈莲。
桑麻无杜曲，松菊有斜川。
别浦归帆远，他山晚照妍。
江河春水阔，幽兴白鸥前。
送江子恭三首
白玉蟾（宋代）

春来行尽烂田畦，云满春空水满溪。
风漾碧波翻麦垅，日晴红雨落桃蹊。
杜鹃声断惊寒兔，蝴蝶梦残听晓鸡。
人在江东寄归信，海棠花谢燕衔泥。
辛著作知西京永宁
梅尧臣（宋代）

跃马西畿令，家茔在洛阳。
衣沾寒食雨，花发故宫墙。
冷淡鸠鸣屋，宽闲水满塘。
送君悲渐老，空忆钓伊鲂。
叙怀二首
张九龄（唐代）

弱岁读群史，抗迹追古人。被褐有怀玉，佩印从负薪。

志合岂兄弟，道行无贱贫。孤根亦何赖，感激此为邻。

晚节从卑秩，岐路良非一。既闻持两端，复见挟三术。

木瓜诚有报，玉楮论无实。已矣直躬者，平生壮图失。

去去勿重陈，归来茹芝朮.
题卢秘书夏日新栽竹二十韵
白居易（唐代）

湘竹初封植，卢生此考槃。久持霜节苦，新托露根难。

等度须当砌，疏稠要满阑。买怜分薄俸，栽称作闲官。

叶翦蓝罗碎，茎抽玉琯端。几声清淅沥，一簇绿檀栾。

未夜青岚入，先秋白露团。拂肩摇翡翠，熨手弄琅玕.

韵透窗风起，阴铺砌月残。炎天闻觉冷，窄地见疑宽。

梢动胜摇扇，枝低好挂冠。碧笼烟幕幕，珠洒雨珊珊。

晚箨晴云展，阴芽蛰虺蟠。爱从抽马策，惜未截鱼竿。

松韵徒烦听，桃夭不足观。梁惭当家杏，台陋本司兰。

撑拨诗人兴，勾牵酒客欢。静连芦簟滑，凉拂葛衣单。

岂止消时暑，应能保岁寒。莫同凡草木，一种夏中看。
书南堂壁
陆游（宋代）

偶筑湖边舍，侵寻四十春。
山丘未薶骨，诗酒尚关身。
樵路霜侵屦，渔舟雨垫巾。
忝蒙乡党敬，六圣有遗民。
戏成二绝句 其二
吕本中（宋代）

病犬虺隤惟附日，懒猫藏缩可逃寒。宁知两马霜风下，更有长途不道难。
送王伯伦应制授正字归
岑参（唐代）

当年最称意，数子不如君。战胜时偏许，名高人共闻。

半天城北雨，斜日灞西云。科斗皆成字，无令错古文。
春光好
薛琼（唐代）

抛菱镜，罢晨妆。倚南窗。风洒桐花点笔床。彩毫香。

梦里曾拈佳句，醒来更费思量。一半模糊思不起，系人肠。
高司农赵宪使共游崆峒山二首 其一
王世贞（明代）

并马崆峒天地悬，蓟门楼堞渐苍然。千峰北断祁连色，万井东回碣石烟。

倚杖白云窥槛外，振衣明月坠松巅。频誇斥堠无烽火，屈指单于出塞年。
和黄作霖白发
吴芾（宋代）

白发有公道，古来人尽然。
我初未四十，霜雪已满颠。
黄子我同岁，比我还更贤。
时命未遇合，退藏非自捐。
不须悲晚景，不须怨苍天。
如君岂长贫，时主方御乾。
道旁叹
周弘（清代）

三月四月麦未熟，饿夫扶携领官粟。得粟村墟起爨烟，嫠妇何为道旁哭。

自言幼本名闺妹，父母衣我红罗襦。十七嫁作儒家妇，足迹不出门中枢。

夫亡十指难糊口，连岁凶荒断升斗。县帖纷纷催乐输，大儿枵腹披枷杻。

小儿呱呱怀抱中，身死奚恤愁儿从。昨闻诏书发粟赈，匍匐哀告含羞容。

安得有钱买胥吏，赈籍无名长官詈。踯躅中路不得归，以此悲伤洒血泪。

我闻斯语愁心神，彼司牧者独何人？方看嫠妇泣东陌，又听悲怨来西郊。
送薛二十三郎中赴婺州
姚合（唐代）

我住浙江西，君去浙江东。
日日心来往，不畏浙江风。
登廓轩用王穆之秀才韵
赵鼎（宋代）

临高怀远怅夷犹，放目微吟竟日留。一雁北来天杳杳，片帆东下水悠悠。

云烟惨淡关河暮，风雨凄凉观阁秋。回首何由叫虞舜，苍陵山色向人愁。
示耿天骘
王安石（宋代）

挟策能伤性，捐书可尽年。
弦歌无旧习，香火有新缘。
白土长冈路，朱湖小洞天。
望公时顾我，於此畅幽悁。
逍遥咏
宋太宗（宋代）

灵芝出见少人知，此是含玄故不疑。
隐逸大同非妄想，精诚自化岂参差。
翱翔碧落乘云驾，宛转虹霓入室时。
至道就中升降等，丹田日用有盈亏。
颂一百则 其三
释重显（宋代）

日面佛，月面佛，五帝三皇是何物。二十年来曾苦辛，为君几下苍龙窟。

屈堪述明眼，衲僧莫轻忽。
锦岩杂咏五首 其三 出米石
成鹫（清代）

一念贪痴万劫饥，山翁何事不忘机。明知信施难消得，日日城中乞食归。
次韵和度支苏员外覆考进士文卷锁宿景福殿
宋庠（宋代）

秘邃严庐斗极傍，知君此夕较连章。
天移宿幕邻尧屋，霞滟仙杯杂嵰霜。
坐觉铜籤随漏箭，卧惊银汉入宫墙。
精心百汰知无倦，千牍皆供夜石量。
传言玉女·料峭寒生
杨无咎（宋代）

料峭寒生，知是那番花信。算来都为，惜花人做恨。看犹未足，早觉枝头吹尽。曲栏幽榭，乱红成阵。酾酒花前，试停杯、与细问。褪香销粉，问东君怎忍。韶华过半，谩赢得、几场春困。厌厌空自，为花愁损。
颂证道歌·证道歌
释印肃（宋代）

未了还须偿宿债，这个冤家何日解。
得休休去且休休，莫入他家饶了卖。
六十吟五首
方回（元代）

昼暑微遒暮已凉，中秋近□更重阳。
少时痛饮不胜乐，老病积忧无此狂。
岁六十翁扶药饵，家三百指望裘裳。
空庭月侧荒山梢，起望星河夜慨慷。
岁寒书屋
丁鹤年（元代）

学究天人独下帷，岁寒元自有深期。若非文史三冬足，安得功名百世垂。

台阁生风当此日，轩窗映雪已多时。由来不负澄清志，冰蘖声名草木知。
书
李峤（唐代）

削简龙文见，临池鸟迹舒。
河图八卦出，洛范九畴初。
垂露春光满，崩云骨气馀。
请君看入木，一寸乃非虚。
郊庙朝会歌辞方皇乐歌
佚名（隋代）

荡荡坤德，物无不载。
柔顺利贞，含弛光大。
笾豆既陈，金石斯在。
四海永宁，福禄攸介。
闰二月十日中照以微疾卒于沪寝偕景垂自青岛航海十八日到沪
郑孝胥（清代）

启棺一视真长决，面色如生识汝哀。四十九年缘顿尽，不留十日待人来。
世事
彭秋宇（宋代）

茫茫世事等浮萍，愁绪方浓醉又醒。
日月双飞天不老，干戈百战地常腥。
此时弓马多秦戌，何日衣冠见汉庭。
宇宙西风愁不尽，谁家门巷草青青。
神光岭
陈岩（宋代）

眼看恒河几劫沙，随身锁子骨钩加。
岭头闪闪神光动，无尽灯中转法华。
次韵呈仲退见贻
徐瑞（宋代）

瘦竹相随立，轻坚九节青。
川平云澹澹，风定树亭亭。
汨没悲流俗，驱驰累有形。
揜关差有味，危坐玩义经。
梅花喜神谱 其三 欲谢一十六枝
宋伯仁（宋代）

槐柳午阴浓，凄凉声愈健。饮露已成仙，孰云齐女怨。
早夏阳羡山中病起有怀汉陂舅李宾父
丰越人（明代）

一卧春归尽，清羸寄翠微。
地偏莺较少，花在客来稀。
江竹浸茶圃，山榴罥葛衣。
风流怀二仲，吟眺忽斜晖。
行宫（二首）
林春泽（明代）

汉皇车驾拟南巡，河上行宫处处新。
杨柳堤边含雨色，翠眉愁结未舒颦。
夜闻秋风感怀
陆游（宋代）

西风一夜号庭树，起揽戎衣泪溅襟。
残角声催关月堕，断鸿影隔塞云深。
数篇零落从军作，一寸凄凉报国心。
莫倚壮图思富贵，英豪何限死山林。
寿皇太子
赵彦端（宋代）

禹子汤孙并圣贤，一身双美古无前。
愿陈万国元良句，不用金昭玉粹篇。
满江红 其三 忆故园种竹栽篱，怅然寄内
董元恺（清代）

何意卿卿，常则住、白鸥溪曲。那更是、一春风雨，远山如沐。

插槿新栽空谷锦，移恨远带潇湘绿。羡深闺、泉石费经营，翛然足。

还须种，柴桑菊。原不慕，金门肉。任花开花落，无荣无辱。

半阁遥临天似水，野航小泛人如玉。倩天边、曾向故园飞，双黄鹄。
朱天昭始第进士主余家至明年移居西邻
王鏊（明代）

两年不厌草堂低，颇爱晨昏出入齐。长日经过无主客，祗今相入有东西。

浊醪尚可墙头过，归院那愁柳下迷。厩马似知人意思，临岐回首再三嘶。
围炉
朱淑真（宋代）

圜坐红炉唱小词，旋篘新酒赏新诗。大家莫惜今宵醉，一别参差又几时。
己丑中秋寓宿玉堂，闻沈公雅大卿、刘正夫户
范成大（宋代）

笑看收云卷雨忙，沉沉宫树纳空光。
夜长来伴玉堂宿，天近似闻丹桂香。
鳷鹊楼栏浮瑞气，凤凰城阙带新凉。
遥知胜绝西园会，也忆车公对举觞。
宿陕府北楼奉酬崔大夫二首 其一
陆畅（唐代）

楼压黄河山满坐，风清水凉谁忍卧。人定军州禁漏传，不妨秋月城头过。
怀友人
施枢（宋代）

锦野重来已秀葽，雨肥梅杏粉痕销。
晚山四面子规叫，晓树一声婆饼焦。
耐久交当如水淡，惯游身亦似蓬飘。
老莺不省春归久，犹自教雏学徙乔。
曲沃道中二首 其一
薛瑄（明代）

孟秋雨霁过新田，绿树人家断复连。汾浍波光晴泛日，绛乔山色晓参天。

申生大孝留天地，里克遗名载简编。何事齐姜坟上草，忍将芳意度流年。
儒行
李覯（宋代）

一死相从患难时，何人能与古人齐。
郦生泉下还知否，卖友而今价转低。
白燕次朱绿卿韵二首 其一
汪怡甲（清代）

换得霓裳任所依，淡妆素羽自誇稀。玉关人去谁知己，银烛更阑影共归。

入世居然宜本色，问君曾否认乌衣。偏偏独醒繁华梦，十二瑶台学奋飞。
闻石甫先生蒙恩赦复官四川奉寄 其一
陈克家（清代）

天末旌旗气独森，翻令骄虏耻为禽。交章附和时流议，一斥徘徊圣主心。

几见捷书传驿上，共忘烽火照江深。陈汤功罪凭谁讼，曾有军民涕满襟。
题凤浦方氏梧竹轩
丁鹤年（元代）

鸣鸟曾闻此地过，至今梧竹满丘阿。
政怀剪叶书周史，却恨翻枝入楚歌。
金井月明秋影薄，石坛风细晚凉多。
中郎去后知音少，共负奇才奈老何。
玉京洞 其三
余爽（宋代）

半山松柏散天声，芝盖当年憩赤城。我是上皇芸阁吏，玉京应有旧题名。
童丱须知 其二
史浩（宋代）

方册尝观无逸书，更于七月诵豳诗。周公爱主真深切，稼穑艰难先使知。
九骚引 其八 侍月愁
葛高行文（明代）

夫何月色之灿烂兮，凌树影而入罗帏。独倚床而延伫兮，侍女入而欲归。

仰圆灵其万户兮，窃皦皦之清辉。睹姮娥之纵体兮，扬轻袿之绣裳。

含然诺其欲吐兮，气藞兰而喷香。当长风之飘飘兮，袭罗衣而旁徨。

众鸟栖于茂林兮，翔千仞之凤与凰。悼鸿鹄之坠空兮，羌中道而失偶。

嘉斯鸟之贞洁兮，触我思之悠悠。衷懊咿而不止兮，寄愁怀于沙鸥。

坐兰闺之闲夜兮，聆回飙之飕飕。解垢氛之婴身兮，心翼翼而无尤。

叹三闾之见放兮，增壹郁而怀忧。惟察察之哲人兮，能淈泥而扬清波。

览江汜之淑媛兮，被德化而啸也歌。晞银汉之织女兮，供霓裳而弄金梭。

正衽衿而危坐兮，如衔枚而无语。神英英而内栖兮，思恍惚而登虑。

虚方寸之寂寞兮，安斗室而独处。藏彩翚之佳丽兮，性耿介而内专。

时青阳以告谢兮，肇朱明而心酸。伤十载之鹤化兮，抚幼子而吞熊丸。

酌金垒以弛念兮，善怀托于青编。
忆秦娥·杨花
宋徵舆（清代）

黄金陌，茫茫十里春云白。春云白，迷离满眼，江南江北。
来时无奈珠帘隔，去时着尽东风力。东风力，留他如梦，送他如客。
石钟山
李景和（宋代）

楚地有石鼓，吾地有石钟。
鼓不假制作，钟不费陶鎔。
朕兆不可测，良田造化工。
安得置太庙，同声叶时雍。
伤逝
韦应物（唐代）

染白一为黑，焚木尽成灰。
念我室中人，逝去亦不回。
结发二十载，宾敬如始来。
提携属时屯，契阔忧患灾。
柔素亮为表，礼章夙所该。
仕公不及私，百事委令才。
一旦入闺门，四屋满尘埃。
斯人既已矣，触物但伤摧。
单居移时节，泣涕抚婴孩。
知妄谓当遣，临感要难裁。
梦想忽如睹，惊起复徘徊。
此心良无已，绕屋生蒿莱。
偈颂一百零二首
释慧远（宋代）

电卷星驰作者知，倒施逆用猛提撕。
霜华宝剑当风按，忿怒那咤斫额窥。
秋雨
韩邦靖（明代）

雨到秋深易作霖，萧萧难会此时心。
滴阶响共蛩鸣切，入幕凉随夜气侵。
江阔雁声来渺渺，灯昏官漏夜沉沉。
萧条最是荆州客，独倚高楼一醉吟。
颂古三十六首
释惟一（宋代）

绝毫绝釐，日面月面。
号令四驰，风行草偃。
初夏游灵鹫冷泉韬光三生石诸胜 其二
汪德容（清代）

山行不知疲，苍翠列万变。芙蓉插空青，应接耳目眩。

云窦窈以深，幽花烂且绚。屡造灵异区，还思隐沦彦。

巍巍三生石，兀突眼中见。遗事缅泽公，夙缘洵堪羡。

扪萝一长啸，千峰虚籁遍。
春日野外
释文珦（宋代）

春波荡瀁满方塘，春草无名各自长。沙际渔翁偏自在，醉抛蓑笠卧斜阳。
偈三首
释宗颐（宋代）

冬去寒食，一百单五。
活人路上，死人无数。
壮举鑽荆刺林，钭谓众生苦。
拜扫事如何，骨堆上添土。
唯有出家人，不踏无生路。
罢郡归洛途次山阳，留辞郭中丞使君
刘禹锡（唐代）

自到山阳不许辞，高斋日夜有佳期。管弦正合看书院，

语笑方酣各咏诗。银汉雪晴褰翠幕，清淮月影落金卮。

洛阳归客明朝去，容趁城东花发时。
鹧鸪天 有感
纪映淮（清代）

落尽红香绿满枝。韶光如驶去难追。春归过去鹃啼血，小阁帘垂乳燕窥。

情脉脉，意孜孜。无言常自费寻思。连天草色和烟碧，何事东风着意吹。
台湾竹枝词 其二十五
谢金銮（清代）

东头地与士番联，处处膏腴未垦阡。日霁遥岑堪眺望，千章材木翠连天。
颂古十九首 其十八
释法全（宋代）

马转牛回岂足誇，烂泥中刺当行家。霜刃一挥全意气，坐令千载定龙蛇。
次韵无𧦬赴承天再命
释契嵩（宋代）

载命还高让，知君所趣深。青山当隐处，白发欲栖心。

更俟逢梅雨，何妨过虎林。潺湲合涧水，六月足清音。
春游图
卞荣（明代）

游丝百尺荡空阔，天上有人落白发。
人生行乐及少年，《金缕》一声杯百罚。
翩翩两骑出郭东，桃花如雨吹东风。
愿倩游丝绊西日，不教便入咸池中。
至鄂期年以饟事不给於诗己亥夏五廿有八日始
岳珂（宋代）

赤壁江头白羽挥，鳜肥西塞酒同携。
归期应在初弦月，家住康山西复西。
廿一兄以手和四清香见饷用心清闻妙香为韵成
曾几（宋代）

花覆春风殿，炉薰上紫清。
旧时香案吏，趺坐对烟明。
见马奉先宁祖诗于伯言处题其后
赵蕃（宋代）

闻说湘中马奉先，数诗初喜见流传。
何处家州勿多薄，金华曾识老诗仙。
哭徐山民
翁卷（宋代）

已是穷侵骨，何期早丧身。
分明上天意，磨折苦吟人。
花色连晴昼，莺声在近邻。
谁怜三尺像，犹带瘦精神。
续梅花七绝 其四
方一夔（宋代）

寂寞幽香圣得知，醉来树下酹冰肌。更须呼我碧花唾，听唱新翻一剪词。
怀音篇寄张惟信学士
杨慎（明代）

昆池望汉沼，滇徼视梁岷。音耗两迢遰，眺听一伤神。

他乡非故园，浊水限清尘。悁脰徒伫想，送躯邈何因。

有客来天末，开缄慰饥渴。殷勤访死生，绸缪申契阔。

光仪欻若亲，穷愁暂如拨。万里向炎隅，五载困羁孤。

山川梦张敏，岐路泣杨朱。烛龙屡迁舍，胎蚌几盈虚。

情随瘴岚结，魂与回飙俱。忆昔承嘉会，弱植连英蒂。

明轮仰重离，丽泽资双兑。取则斧晲柯，同声竿混籁。

曳佩步文昌，抽毫逼华盖。凤液接鸡栖，退食竞招携。

黄山上林苑，玄灞曲江堤。齐镳拾瑶草，对榻然青藜。

郢客传歌妙，周郎顾曲迷。传歌还顾曲，欢移成别促。

宁知嘤鸣鸾，忽作徘徊鹄。去去背荣宴，行行赴严督。

三陟阻且长，百罹纷交属。考槃岂中阿，离索异西河。

螭头辍彩笔，鹤膝拥雕戈。北道主人少，南方迁客多。

碧鸡冠曾岭，赤虺邻荒景。阖荆坐刬迹，剪茅旋栖影。

樵爨分獠烟，桔槔通𤏡井。鼓腹畏含沙，延颈愁添瘿。

枭獍笑边陬，篁竹跳蛮酋。挈家窜草莽，乘障杂兜鍪。

乞粮公山氏，贷粟监河侯。蓬翘随树羽，桃梗泛苔沤。

风霜瘁筋力，蒲柳凋颜色。居夷寡凤嬉，求仙拙鷮息。

衰白岁不与，昏黄日下稷。新知讵相闻，久要难见君。

皎皎共明月，悠悠间白云。弃置勿复道，伊谁竟此云。

天山苏子卿，辽海崔亭伯。觖望洛阳城，销志长安陌。

跛鳖羞骥伍，委羽非鸿翮。下噀饶薄田，东皋馀广泽。

还乡尚有期，从君访黄石。
东堂夜坐偶成示秬秸和
张耒（宋代）

东堂岁云暮，永夜有余清。
月暗雁程急，霜严鸡梦惊。
微月旁舍火，断续戍楼更。
老眼浑无睡，偏闻晓雨声。
野水菰蒲秀，荒陂荠麦长。
卑田留积雨，荒寺掩斜阳。
远树连云梦，群山近武昌。
言归日已夕，村径度牛羊。
浣溪沙
王安中（宋代）

宫缬悭裁翡翠轻。文犀松串水晶明。颭风新样称娉婷。带笑缓摇春笋细，障羞斜映远山横。玉肌无汗暗香清。
浪淘沙·霞尾卷轻绡
陈亮（宋代）

霞尾卷轻绡。柳外风摇。断虹低系碧山腰。古往今来离别地，烟水迢迢。归雁下平桥。目断魂销。夕阳无限满江皋。杨柳杏花相对晚，各自无聊。
题古中盘五松图
蔡新（清代）

昔闻毕宏韦偃画古松，振笔长风浩呼哅。如何此卷仅矮幅，而多夭矫腾踔之蟠龙。

鳞爪攫拿势莫至，涛声在耳云荡胸。倬哉万松老居士，笔端具有造化工。

此图何处得画本，传自古云盘谷之中峰。侍从宸游多燕暇，相对胜友此扶筇。

濡毫拂素标异状，貌得盘山古干真形容。最怜后彫质，沐日浴月几春冬。

太平之世岂独民仁寿，草木亦含雨露浓。君不见，泰山上有五大夫，风烟剥落摧秦封。

如此苍髯礌磈突兀自千古，得非福地神秀钟。松兮松兮，安得布袜青鞋盘桓于尔侧，彷佛乎桂殳木客之高踪。
打麦词
高启（明代）

雉雏高飞夏风暖，行割黄云随手断。
疏茎短若牛尾垂，去冬无雪不相疑。
场头负归日色白，穗落连枷声拍拍。
呼儿打晒当及晴，雨来怕有飞蛾生。
卧驱鸟雀非爱惜，明年好收从尔食。
豆叶黄 夜雨
钱启缯（清代）

丁冬玉漏又三更。雨滴檐铃不耐听。小坐无人掩画屏。

听声声。点滴空阶直到明。
星溪书院作
吴球（宋代）

茅斋雨过竹鸡啼，溪水涵空树影低。
爱煞夜廓风色静，澄潭冷浸碧玻璃。
所苦之中无以遣闷更堤题新竹别献五章幸赐披
李至（宋代）

疏丛宜少不宜多，多后盘根不奈何。
出槛新枝罥冠冕，上阶狂笋碍笙歌。
傍翘野鹤人难画，对酌罇醪日易过。
若更引泉兼雅称，门前咫尺是长波。